1720. május 11-én született Münchhausen báró | Évfordulók, események | József Attila Könyvtár - Dunaújváros
1720. május 11.
1720. május 11-én született Münchhausen báró
Karl Friedrich Hieronymus von Münchhausen báró, német katonatiszt volt, akinek neve a nagyotmondással és a lódítással forrt össze. Münchhausen alsó-szászországi nemesi családból származott, tizennyolc évesen Moszkvába került a braunschweigi fejedelem kíséretében. A törökök és a svédek elleni háborúkban kapitányi rangig emelkedett, de 1750-ben kegyvesztett urával együtt neki is távoznia kellett. Előbb Rigában telepedett le, majd hazatért hannoveri birtokára. A katonatiszt egy-egy vadászat után esténként valószínűtlen történetekkel szórakoztatta társaságát. Nagy elbeszélői tehetséggel adta elő a távoli vidékeken vele történt (avagy nem történt) kalandokat, így egy idő után több vándormotívumot is az ő nevéhez kapcsoltak.
forrás: Münchhausen báró 290 éves
Richard Asher brit pszichológus 1951-ben publikált egy cikket, amely három pszichológiai zavarban szenvedő kóresetét mutatta be. Ezek a betegek, akárcsak Münchhausen báró, kitalált betegségeikkel jártak orvostól orvosig, érzékletesen ecsetelve tüneteiket, amelyeknek okát a vizsgálatok nem tudták kimutatni. A Münchhausen-szindrómában szenvedők olykor rengeteget utaznak, gyakran váltanak orvost, kórházat, és vállalják az időnként komoly fájdalommal járó vizsgálatokat is. Ennek ritkább formája az ún. „helyettesítő” Münchhausen-szindróma, ahol a beteg a szeretteinek (gyakran a szülő a gyermekének) okoz sérüléseket, hogy ezzel felkeltsék az orvosok figyelmét és a körülöttük lévők szimpátiáját.
Münchhausen vidám kalandjai (Magyar Elektronikus Könyvtár)
Gaál Mózes: Münchhausen (Magyar Elektronikus Könyvtár)